DXX Namanganda 600 ming dollardan ortiq pulni xorijga noqonuniy olib chiqishga uringan shaxsni qo‘lga oldi

Namanganda 600 ming dollardan ortiq pulni xorijga noqonuniy olib chiqishga uringan shaxsga jinoiy ish qo‘zg‘atildi. Bu haqda “Daryo”ga DXXdagi manbalari ma’lum qildi.

Davlat xavfsizlik xizmati Namangan viloyati boshqarmasi xodimlari tomonidan o‘tkazilgan valyuta qimmatliklarining noqonuniy aylanmasiga qarshi kurashish tadbiri davomida “Namangan—Kosonsoy” yo‘nalishida harakatlanayotgan 40 yoshli Ne’matullo Vohidov boshqaruvidagi Captiva avtomashina “Gurmiron” MFY hududida to‘xtatilgan.
Avtomobil xolislar ishtirokida ko‘zdan kechirilganda uning salonida 605 ming 136 dollar borligi ma’lum bo‘lgan.
Yunusobod tumani hokimining qurilish ishlari bo‘yicha o‘rinbosari 5 ming dollar pora bilan qo‘lga tushdi
Aniqlanishicha, muqaddam sudlangan Ne’matullo Vohidov Toshkent shahri va Namangan viloyatida istiqomat qiluvchi fuqarolardan olgan ushbu xorijiy valyutalarni ma’lum miqdordagi foiz hisobida haq olish evaziga Kosonsoy tumanidagi aylanma yo‘llar orqali bojxona nazoratini chetlab o‘tib, Qirg‘izistonda yashovchi Ilyos ismli shaxsga yetkazib berishi kerak bo‘lgan.
Hozirda mazkur holat yuzasidan DXX Namangan viloyati boshqarmasi tomonidan Jinoyat kodeksining tegishli moddasiga muvofiq jinoyat ishi qo‘zg‘atilib, ushbu ishga aloqador boshqa shaxslarni aniqlash bo‘yicha ham zarur chora-tadbirlar ko‘rilmoqda.